CELEX: 62021TN0238
Language: et
Date: 2021-05-04 00:00:00
Title: Kohtuasi T-238/21: 4. mail 2021 esitatud hagi – Ryanair versus komisjon

21.6.2021   
            
            
               ET
            
            
               Euroopa Liidu Teataja
            
            
               C 242/54
            
         
      4. mail 2021 esitatud hagi – Ryanair versus komisjon
      (Kohtuasi T-238/21)
      (2021/C 242/77)
      Kohtumenetluse keel: inglise
      
         Pooled
      
      
         Hageja: Ryanair DAC (Swords, Iirimaa) (esindajad: advokaadid E. Vahida, F-C. Laprévote, V. Blanc, S. Rating ja I. Metaxas-Maranghidis)
      
         Kostja: Euroopa Komisjon
      
         Nõuded
      
      Hageja palub Üldkohtul:
      
                  —
               
               
                  tühistada kostja 17. augusti 2020. aasta otsus riigiabi asjas SA.57543 – Denmark ja SA.58342 – Sweden – COVID-19: Recapitalisation of SAS AB (1); ja
               
            
                  —
               
               
                  mõista kohtukulud välja kostjalt.
               
            
         Väited ja peamised argumendid
      
      Hagi põhjenduseks esitab hageja neli väidet.
      
                  1.
               
               
                  Esimene väide, et kostja kohaldas vääralt oma teatist „Riigiabi ajutine raamistik majanduse toetamiseks praeguse COVID-19 puhangu kontekstis“ ja ELTL artikli 107 lõike 3 punkti b, kui ta järeldas, et SAS AB on abikõlbulik, ja jättis hindamata selle, kas on veel muid sobivamaid ja vähem kahjustavamaid meetmeid peale rekapitaliseerimise. Hageja väidab veel, et kostja kohaldas vääralt oma teatist „Riigiabi ajutine raamistik majanduse toetamiseks praeguse COVID-19 puhangu kontekstis“ ja ELTL artikli 107 lõike 3 punkti b, kui ta järeldas, et rekapitaliseerimise summa oli proportsionaalne; jättis kohaldamata riigi väljumiseks nõutud tingimused; jättis nõuetekohaselt hindamata abi saaja märkimisväärse turujõu ega võtnud asjakohaseid meetmeid; jättis tõkestamata agressiivse äritegevuse laienemise; rikkus oma kohustust kaaluda abi kasulikku mõju ning selle negatiivset mõju kaubandustingimustele ja kahjustamata konkurentsi säilitamisele (st tasakaalustatuse kriteerium) ja lõpuks nõudis restruktureerimiskava hilinenud esitamist.
               
            
                  2.
               
               
                  Teine väide, et kostja rikkus ELTL erisätteid ja liidu õiguse üldpõhimõtteid, millele tugineb lennutranspordi liberaliseerimine liidus alates 1980ndate lõpust (st diskrimineerimiskeeld, teenuste osutamise vabadus – mida lennutranspordi suhtes kohaldatakse määrusega (EÜ) nr 1008/2008 (2) – ja asutamisvabadus).
               
            
                  3.
               
               
                  Kolmas väide, et vaatamata tõsistele raskustele jättis Euroopa Komisjon ametliku uurimismenetluse algatamata ja rikkus hageja menetlusõigusi.
               
            
                  4.
               
               
                  Neljas väide, et kostja rikkus oma põhjendamiskohustust.
               
            
         (1)  ELT 2021, C 50, lk 3–5.
      
         (2)  Euroopa Parlamendi ja nõukogu 24. septembri 2008. aasta määrus (EÜ) nr 1008/2008 ühenduses lennuteenuste osutamist käsitlevate ühiseeskirjade kohta (uuestisõnastamine) (ELT 2008, L 293, lk 3–20).